Kong Olav Vs minnemedalje

Kong Olav Vs minnemedalje 30. januar 1991 er en medalje som ble innstiftet til minne om  Kong Olav V i anledning hans begravelse. Gravferden fant sted 30. januar 1991. Medaljen rangerer som nummer 35 i rekken av offisielle norske utmerkelser.«Norske dekorasjoner», Kongehuset. Lest 8. november 2015.

 Bakgrunn 
Medaljen føyer seg inn i rekken av kongelige jubileums- og minnemedaljer, alle i utforming basert på Kongens erindringsmedalje.John Monn: «HM Kongens erindrings-, jubileums- og minnemedaljer. Del 1», Forsvarets Forum, nr. 5, 1995, s. 28.John Monn: «HM Kongens erindrings-, jubileums- og minnemedaljer. Del 2», Forsvarets Forum, nr. 6, 1995, s. 28. En tilsvarende minnemedalje, Kong Haakon VIIs minnemedalje, ble utdelt i forbindelse med Kong Haakons gravferd i 1957.

 Utforming 
Medaljen er i gull og sølv.Heder og ære. Nasjonale og internasjonale dekorasjoner brukt i Norge , bilag til Forsvarets Forum, nr. 5, 2012, Oslo: Forsvarets Forum / Forsvarets Veterantjeneste, 2012, s. 25. Den har på advers kong Olavs venstrevendte portrett. Portrettet er omgitt av omskriften «OLAV • V •  NORGES • KONGE •». Revers viser en variant av kongens monogram med bokstavene OVR, for Olav V Rex. Medaljongen har en kongekrone på toppen. Medaljen i gull er gjort av forgylt sølv.

Kong Olav Vs minnemedalje er opphengt i et rødt bånd, som har en sølvspenne med innskriften «30. JANUAR 1991».Harald Hallberg: Norske dekorasjoner. Tildelt med bånd til å bæres på uniform eller sivilt antrekk, Ålgård: Dreyer bok, 2012, s. 245–247.

Medaljen er utformet av myntgravør Øivind Hansen.

 Tildeling 
Minnemedaljen ble tildelt medlemmer av den kongelige familie, utenlandske kongehus og gjester i begravelsen, medlemmer av Det kongelige hoffs stab, samt personer som hadde oppgaver i forbindelse med kongens gravferd. Det ble delt ut 67 medaljer i gull og 207 medaljer i sølv.

 Referanser 

Kategori:Norske utmerkelser
Kategori:Olav V
Kategori:Utmerkelser etablert i 1991